tartuNLP/wikipedia-smugri-20251201 huggingface dataset:
Te Deum

Te Deum on vanha kristillinen hymni. Suomeksi teksti alkaa sanoin: ”Sinua, Jumala, me ylistämme / Sinua, Herra, me kunnioitamme”.
Hymni koostuu kolmesta osasta. Ensimmäinen osa on kiitosvirsi Jumalalle, Isälle ja päättyy Pyhän Kolminaisuuden puhutteluun, toinen on kristologinen hymni Kristukselle. Kolmas osa koostuu psalminjakeista ja rukouksesta. Siitä puuttuvat muutamat myöhemmille hymneille tyypilliset piirteet: tekstin jakautuminen neli- tai viisisäkeisiksi säkeistöiksi sekä loppusointu. Sen sijaan teksti jakautuu psalmilaulun tapaan säepareiksi. Hymniä onkin laulettu antifonisesti eli kahden laulajaryhmän vuorotteluna.
Sanoituksen alkuperä ei ole varma. Sen on sepittänyt mahdollisesti Niketas Remesianalainen (k. 414), mutta se liitettiin pitkään Milanon piispan Ambrosiuksen nimeen ("Hymnus Ambrosianus"). Luultavasti 800-luvulta peräisin oleva legenda kertoo, että piispa Ambrosius olisi laulanut Te Deumia kastaessaan Augustinusta pääsiäisenä 387. Alkuperäinen melodia on vanhimpia tunnettuja sävellyksiä. Melodia on kuitenkin vuosisatojen aikana vaihdellut, ja monet tunnetut säveltäjät ovat tehneet siitä oman versionsa. 
Käyttö.
Hymniä lauletaan usein kiitosjumalanpalveluksissa. Katolisessa kirkossa sitä lauletaan useimmiten kaikissa suurimmissa jumalanpalveluksissa ja erityisesti pääsiäisaikana. Se kuuluu perinteisesti sunnuntain matutinaan. Suomen evankelis-luterilaisen kirkon virsikirjan liitteessä sen numero on 802 "Sinua, Jumala, me ylistämme" ja siitä on kolme virreksi tehtyä versiota, 320 "Sinua, Jumala, kansasi kumartaa", 321 "Sinua, Jumalaa, kansasi tunnustaa" sekä virsi 901, "Luoja, Isä sinulle", joka on eri puolilla maailmaa tunnettu saksalaisen Ignaz Franzin virsi "Grosser Gott, wir loben dir" vuodelta 1769. Sama käännös on myös Ruotsin kirkon virsikirjassa virsi numero 1. Virsi on Pekka Kivekkään suomentama 1994, 2000. 
Te Deumilla on ollut erityinen asema valtiollisissa juhlajumalanpalveluksissa myös Suomessa ja Ruotsissa. Se on juhlistanut Turun akatemian, nykyisen Helsingin yliopiston, vihkiäisiä 1640, Uppsalassa 1701 venäläisistä Narvassa saatua voittoa ja valtiopäivien avajaisia 1800- ja 1900-luvuilla. Ruotsissa Te Deum -rukoushetki on edelleen tunnettu. Kun Ruotsin kuningasperheessä on jokin merkittävä perhetapahtuma, kuten syntymäpäivä, kihlajaiset tai lapsen syntymä, vietetään Linnankirkossa lyhyt rukoushetki nimeltä Te Deum. Siinä lauletaan myös Ruotsin kirkon virsikirjan virttä nro 1. 
Musiikki.
Säveltäjiä, jotka ovat säveltäneet Te Deumin:
Lieriösinetti

Lieriösinetti eli sylinterisinetti oli muinaisessa Mesopotamiassa omaisuuden merkitsemiseen käytetty rullamainen sinetti, jollaiset tulivat käyttöön Sumerin kaupunkisivilisaation noustessa Uruk-kaudella noin 3500 eaa. Sylintersinettejä tehtiin mm. kivestä.
Sitä ennen oli käytetty leimasinettejä ainakin Halaf-kaudelta noin vuodesta 6500 eaa.
Markus Aaltonen

Markus Sakari Aaltonen (s. 1. toukokuuta 1946 Seinäjoen maalaiskunta) on suomalainen valtiopäiväneuvos (2001) ja SDP:n entinen kansanedustaja Vaasan läänin vaalipiiristä (1975–1991 ja 1995–1999). 
Elämä ja ura.
Aaltonen valmistui ylioppilaaksi vuonna 1965 ja taloustieteiden maisteriksi Tampereen yliopistosta vuonna 1974. Hän opiskeli pääaineenaan kansantaloustiedettä ja sivuaineena muun muassa sosiologiaa. Hän oli Tampereen yliopiston ylioppilaskunnan puheenjohtaja 1969–1970. Sosialidemokraattiseen nuorisojärjestöön Aaltonen liittyi lukioaikansa alkupuolella vuonna 1963.
Aaltonen oli ensimmäisen kerran ehdolla eduskuntaan vuoden 1970 vaaleissa 23-vuotiaana ja uudestaan vuoden 1972 vaaleissa. Hänet valittiin kansanedustajaksi kolmannella yrittämällä vuoden 1975 vaaleissa. Ennen valintaa hän työskenteli Tampereen yliopiston täydennyskoulutuskeskuksen suunnittelijana 1974–1975 ja Seinäjoen korkeakoulun suunnittelutoimikunnan pääsihteerinä 1975.
Aaltonen oli kansanedustaja-aikanaan ulkoasiainvaliokunnan puheenjohtaja vuosina 1987–1991 ja 1996–1999. Tässä asemassa hän pyrki saamaan erityisesti alkuvuoden 1991 Persianlahden kriisin aikana valtiosääntöön tulkinnan, jonka mukaan tasavallan presidentin ja valtioneuvoston olisi tärkeissä ulkopoliittisissa päätöksissä otettava eduskunnan ja etenkin ulkoasiainvaliokunnan kanta paremmin huomioon.
Aaltonen oli Seinäjoen kaupunginvaltuuston jäsen vuosina 1973–2012 ja ensimmäinen varapuheenjohtaja 1993–2001. Vuodesta 2013 hän on ollut toinen varavaltuutettu. Vuosina 1985–1991 Aaltonen oli SDP:n puoluetoimikunnan jäsen. Presidentin valitsijamiehenä hän oli vuosien 1978, 1982 ja 1988 vaaleissa.
Aaltonen on Etelä-Pohjanmaan Aalto-seura Alvarianian puheenjohtaja.
Aaltonen on ollut naimisissa vuodesta 1967, ja hänellä on kaksi aikuista tytärtä.
Kirgisian som

Kirgisian som (kirg. "сом", "som") on Kirgisian valuutta. Sen valuuttakoodi on KGS.
10. toukokuuta 1990 yksi som oli 200 Neuvostoliiton ruplaa. Sana "som" tarkoittaa "aitoa kultaa".
Kirgisiassa on käytössä setelit 20–5000 somia ja vuodesta 2008 alkaen kolikot 10 ja 50 tiyiniä ja 1, 3, 5 ja 10 somia. 50 somin setelissä käytetään C. G. E. Mannerheimin ottamaa valokuvaa Kurmanžan Datkasta.
Harry Angelman

Tri Harry Angelman (13. elokuuta 1915 – 8. elokuuta 1996) oli englantilainen lastenlääkäri, jonka mukaan Angelmanin oireyhtymä on nimetty. Hän kuvasi sen ensimmäistä kertaa julkaisemalla vuonna 1965 raportin kolmesta oireyhtymän vammauttamasta lapsesta. 
Angelman syntyi Birkenheadissa ja kuoli 80-vuotiaana Portsmouthissa. Hän puhui oireyhtymästä kärsivistä lapsista "nukkelapsina", ja pian syndroomasta alettiin käyttää nimitystä "iloisen nuken oireyhtymä". Nykyinen suositeltu muoto on Angelmanin oireyhtymä.
David Meca

David Meca Medina (s. 1. helmikuuta 1974, Sabadell) on espanjalainen maraton- ja avovesiuimari, joka on uinut Espanjan rannikolta Ibizalle. Hän voitti kultaa 25 kilometrin avovesiuinnissa MM-kilpailuissa 2005, Montrealissa, ja hän on myös voittanut hopean ja pronssin muiden uintilajien kanssa yhteisissä MM-kilpailuissa, ja lisäksi hän on voittanut mitaleita lajin omissa MM- ja EM-kilpailuissa.
Meca kärähti nandrolonien käytöstä maratonuinnin MC-kilpailuissa Brasiliassa 1999. Hän sai kahden vuoden kilpailukiellon, josta hän kärsi vuoden.
Somali (kissarotu)

Somali on kesyttämättömän näköinen kissa, joka on pitkäkarvainen versio abessinialaisesta. Somali muistuttaa ulkonäöltään pientä kettua. Siinä missä abessinialaisella on kahden tai kolmen raidan ticking, somalin pidemmissä karvoissa saattaa olla toistakymmentä raitaa, mikä tekee väristä täyteläisen.
Historia.
Abessinialaiseen kantaan on lisätty pitkäkarvageenejä jo 1930-luvulta lähtien, mutta varsinaisesti somalia alettiin kasvattaa Pohjois-Amerikassa vasta 1960-luvulla. Vuonna 1972 perustettiin somalille oma rotuyhdistys ja 1978 somali hyväksyttiin jo koko alueella. Nykyisin rotua on ympäri Eurooppaa ja Amerikkaa, ja erityisen suosittu se on Australiassa, missä abessinialaiset ovat jääneet miltei täysin sen varjoon. 
Luonne.
Somalit ovat älykkäitä, hyväluontoisia ja leikkisiä. Ne muistuttavat luonteeltaan abessinialaisia. Somalit ovat aktiivisia, lempeitä ja ihmisrakkaita. Ne viihtyvät sylissä ja haluavat osallistua kaikkiin perheen askareisiin. Ne ovat hyvin sosiaalisia ja puheliaita, mutta eivät kovaäänisiä.
Värimuunnokset.
FIFen hyväksymät värit:
Lisäksi hyväksytään kaikkien näiden värien hopeamuunnokset (mustahopea, punahopea, sinihopea ja beigehopea).
Pulsar (yhtye)

Pulsar oli ranskalainen progressiivinen rockyhtye, joka oli suosionsa huipulla 1970-luvulla. Yhtyeessä vaikuttivat Victor Bosch (lyömäsoittimet), Gilbert Gandil (kitara, laulu), Roland Richard (huilu, jouset), Jacques Roman (koskettimet, mellotron), Philippe Roman (basso, laulu) ja Carmel Williams (laulu).
Pulsarilla oli pitkään maine Ranskan Pink Floydina, johtuen siitä, että alkuvaiheessa uraansa yhtye esitti Pink Floyd -covereita. Tässä vaiheessa yhtye käytti itsestään nimeä Free Sound. Vuonna 1971 yhtye vaihtoi nimensä Pulsariksi. 
Samaan aikaan yhtye alkoi esittää myös omia sävellyksiään. Pulsarin konsertit olivat menestyksekkäitä. Pulsar esiintyi myös yhteiskonserteissa aikansa tunnetuimpien ranskalaisten progeyhtyeiden, kuten Angen kanssa. Vuonna 1974 yhtyeeseen liittyi mukaan huilisti Roland Richard. Richardin myötä Pulsarin äänimaailma alkoi muuntua kohti lopullista muotoaan.
Pulsarilla oli kuitenkin vaikeuksia saada levytyssopimusta Ranskassa. Lopulta vuonna 1974 yhtye pääsi levyttämään englantilaiselle Kingdom Records -levy-yhtiölle. Apuna kontaktin luomisessa oli Caravan-yhtyeen maineikas David Sinclair. Lopputuloksena oli vuonna 1975 julkaistu debyyttialbumi "Pollen", joka julkaistiin pian myös Ranskassa. Levy oli valtaosin ranskankielinen ja koostui Pulsarin vanhoista sävellyksistä. Esimerkiksi ”Pulsar”-kappaleen ensimmäinen versio oli nauhoitettu ranskalaiselle kokoelmalevylle jo vuonna 1972.
Tore Sjöstrand

Tore Sjöstrand (31. heinäkuuta 1921 – 26. tammikuuta 2011) oli ruotsalainen estejuoksija.
Lontoon olympialaisissa vuonna 1948 Sjöstrand voitti kultamitalin Ruotsin saavuttaessa estejuoksussa kolmoisvoiton. Sjöstrandin voittoaika oli 9.04,6. Samana vuonna Sjöstrand juoksi Suomi–Ruotsi-maaottelussa toisena maailmassa alle yhdeksän minuutin tuloksen ajallaan 8.59,8. Ensimmäisenä yhdeksän minuuttia oli alittanut vuonna 1944 hänen maanmiehensä Erik Elmsäter, jonka Sjöstrand jätti olympiafinaalissa hopealle.
Euroopan-mestaruuskilpailuissa Sjöstrand sai pronssia vuonna 1946 ja oli vuonna 1950 kahdeksas.
Erik Elmsäter

Erik Elmsäter, vuoteen 1939 asti Pettersson, (7. lokakuuta 1919 Tukholma, Ruotsi – 9. maaliskuuta 2006) oli ruotsalainen estejuoksija ja yhdistetyn hiihtäjä.
Elmsäter alitti estejuoksussa ensimmäisenä yhdeksän minuutin rajan Tukholmassa 4. elokuuta 1944 tuloksella 8.59,6. Virallista maailmanennätystä siitä ei tullut, koska IAAF alkoi hyväksyä estejuoksun maailmanennätyksiä vasta kymmenen vuotta myöhemmin. Lontoon olympialaisissa Ruotsi sai estejuoksussa kolmoisvoiton ja Elmsäter hopeaa ajalla 9.08,2 Tore Sjöstrandin voittaessa. 
Yleisurheilun EM-kisoissa Elmsäter sai hopeaa 1946.
Yhdistetyssä hiihdossa Elmsäter oli talviolympialaisissa yhdeksäs 1948 ja kolmastoista 1952.
Chrysler Airstream

Chrysler Airstream oli Chrysler Corporationin valmistama auto, jota myytiin mallivuosina 1935–1936. Airstream oli ajalleen tyypillisesti muotoiltu auto mutta muunneltu virtaviivaisemman näköiseksi. Vastaavaa autoa samalla Airstream-nimellä myytiin myös Chryslerin sisarmerkin DeSoton alla. 
Kahden tuotantovuotensa aikana Airstreamia myytiin viisi kertaa enemmän kuin Chrysler Airflow'ta ensimmäisenä vuonna ja lähes yhdeksän kertaa enemmän kuin Airflow'ta vuonna 1936.
Chrysler lopetti Airstream-mallinimen käytön sekä Chrysler- että DeSoto-nimen alla mallivuoden 1937 alussa.
Adler Mannheim

Adler Mannheim () on Mannheimista kotoisin oleva saksalainen jääkiekkojoukkue. Joukkue pelaa Saksan DEL-liigassa, joka on Saksan korkein seurataso jääkiekossa. Nykyään Mannheim pelaa kotiottelunsa SAP Arenalla. Sitä ennen joukkue pelasi Friedrichsparkenin jäästadionilla. 
Adler Mannheim on voittanut DEL:n mestaruuden seitsemän kertaa ja sitä edeltäneen Saksan sarjan mestaruuden kerran, vuonna 1980.
Adler Mannheim perustettiin 19. toukokuuta vuonna 1938 nimellä "Mannheimer Eis- und Rollsport-Club". Toisen maailmansodan loputtua joukkue jatkoi toimintaansa vuonna 1948.
Pelaajat.
Valmennus &amp; Joukkueenjohto.
Lähde: EliteProspects
Aleksanteri Koskenheimo

Aleksanteri Koskenheimo (aik. Aleksander Brandstaka, 11. syyskuuta 1876 Husupyöli, Vehkalahti – 18. helmikuuta 1933 Helsinki) oli suomalainen poliitikko ja maanviljelijä.
Koskenheimo valittiin kokoomuksen listoilta kansanedustajaksi 1930 Viipurin läänin läntisestä vaalipiiristä ja oli edustajana kuolemaansa asti vuoteen 1933. Hänen tilalleen tuli IKL:n Eino Tuomivaara. Koskenheimo toimi eduskunnassa kulkulaitos- ja puolustusvaliokunnan jäsenenä. Hän oli myös presidentin valitsijamiehenä 1925. Kunnallispolitiikassa Koskenheimo oli Vehkalahden kuntakokouksen ja kunnanvaltuuston puheenjohtajana.
Koskenheimo sai taloustirehtöörin arvonimen 1925. Hän viljeli maata Elimäellä vuosina 1904–1910, Iitissä 1910–1914 ja Vehkalahdella 1914–1933. Koskenheimo toimi Maataloustuottajien Kymenlaakson piirin varapuheenjohtajana ja Viipurin läänin tarkastuslautakunnan jäsenenä. Koskenheimo oli käynyt kansanopiston ja maamieskoulun. Hän oli myös stipendiaattina Tanskassa.
Koskenheimon isä oli knaappisukuinen Anton Brandstaka, Pukkilan isäntä, ja äiti knaappisukuinen Anna Maria Brandstaka. Koskenheimo solmi avioliiton Helmi Maria Kapiaisen kanssa vuonna 1904. Myös Koskenheimon vanhempi veli Juho Tulikoura oli kansanedustaja.
Criminal Minds – FBI-tutkijat

Criminal Minds – FBI-tutkijat on yhdysvaltalainen rikosdraama, joka esitettiin CBS-kanavalla ensi kertaa 22. syyskuuta 2005. Suomessa sarjaa esittää Nelonen ja FOX. Sarja kertoo FBI:n rikollisten profilointiin erikoistuneesta ryhmästä nimeltä BAU ("Behavioral Analysis Unit"), joka rikoksia analysoimalla pyrkii saamaan tietoa rikoksen tekijästä. Sarjan ikäraja oli Suomessa 15 vuotta. Vuonna 2012 sarjan ikärajaksi tuli 16 vuotta.
Yhdysvalloissa sarjaa on esitetty 15 tuotantokauden ajan. Sarjan viimeinen jakso esitettiin 19. helmikuuta 2020.
Synopsis.
"Criminal Minds" on trilleri profiloijien erikoisyksiköstä, joka analysoi äärimmäisen kieroutuneiden sarjamurhaajien psyykeä ja yrittää ennakoida heidän seuraavat iskunsa.
Kun rikostutkimukset ovat täysin umpikujassa, FBI turvautuu Quanticossa sijaitsevaan käyttäytymisanalyysiyksikköön. Yleensä rikostutkinta keskittyy todisteiden tutkimiseen, mutta tämä yksikkö tutkii rikoksen tekijän käyttäytymistä ja karsii sen perusteella rikoksesta epäiltyjen listaa. Profiloijat yrittävät ymmärtää rikoksen tekijän mielenliikkeitä – eivät tutkimalla todistusaineistoa laboratoriossa, vaan perehtymällä tekijän käytökseen niin rikospaikoilla kuin asuinympäristössä tai työpaikalla.
Tausta.
Sarja keskittyi kahden ensimmäisen tuotantokauden ajan Jason Gideoniin (Mandy Patinkin) ja Aaron "Hotch" Hotchneriin (Thomas Gibson) sekä heidän tiimiinsä. Gideon kuitenkin poistui sarjasta toisen tuotantokauden jälkeen, ja hänen tilalleen tuli David Rossi (Joe Mantegna). Muut tiimin jäsenet ovat tohtori Spencer Reid (Matthew Gray Gubler), Derek Morgan (Shemar Moore), Jennifer "JJ" Jareau (A. J. Cook), Penelope Garcia (Kirsten Vangsness) ja Emily Prentiss (Paget Brewster), joista viimeisin tuli sarjaan toisen tuotantokauden alussa Elle Greenawayn (Lola Glaudini) poistuessa sarjasta.
Spin-off.
Sarjaan on luotu spin-off "", jonka esittäminen alkoi helmikuussa 2011. CBS hyllytti sarjan 17. toukokuuta 2011. Sarjan hahmot esiteltiin "Criminal Minds" -sarjassa huhtikuussa 2010. Sarjan pääosassa, Sam Cooperina, nähdään Oscar-palkittu Forest Whitaker. Spin-offin muissa osissa ovat Janeane Garofalo, Beau Garrett, Michael Kelly, Matt Ryan ja Richard Schiff sekä alkuperäisen "Criminal Mindsin" Kirsten Vangness.
Tattooed Millionaire

Tattooed Millionaire on laulaja Bruce Dickinsonin ensimmäinen sooloalbumi vuodelta 1990.
Tuotanto.
Alun perin Dickinsonin oli tarkoitus säveltää yksi kappale Renny Harlinin ohjaamalle "Painajainen Elm Streetillä" -elokuvan soundtrackille. Kappale ("Bring Your Daughter... to the Slaughter"), joka myöhemmin päätyi uudelleennauhoitettuna ja sovitettuna Iron Maidenin levylle, sai levy-yhtiössä niin innostuneen vastaanoton, että hänelle tarjottiin kokonaista levytyssopimusta. Ehtona oli, että kappaleet ovat valmiina nauhoituksia varten, mutta todellisuudessa niin ei tapahtunut. 
Dickinson ryhtyi yhteistyöhön kitaristi Janick Gersin kanssa ja sävelsi kappaleet albumille kahdessa viikossa. Levy menestyi kaupallisesti hyvin ja sitä myytiin yli puoli miljoonaa kappaletta. Myös levyltä julkaistut singlet menestyivät kohtalaisesti Ison-Britannian singlelistalla, muun muassa nimikkokappale nousi Top-20 -listalle. Kriitikoilta albumi sai laimean vastaanoton. Sitä on pidetty muihin artistin levyihin verrattuna melko heikkona sisältämiensä täyteraitojen vuoksi.
Albumilta löytyy myös yksi lainakappale "All The Young Dudes", joka oli "David Bowien" säveltämä.
Jana Klotškova

Jana Oleksandrivna Klotškova (, s. 7. elokuuta 1982 Simferopol) ukrainalainen uimari, joka on voittanut urallaan viisi olympiamitalia, joista neljä on kultaista. 
Hän voitti 200 ja 400 metrin sekauinnit sekä 2000 että 2004, ja lisäksi hän voitti hopeaa 800 metrin vapaauinnissa Sydneyssä 2000. Lisäksi hän on moninkertainen maailmanmestari sekä Euroopan-mestari. Hänellä oli hallussaan 400 metrin sekauinnin ME-ajat sekä lyhyellä että pitkällä radalla. Hänet valittiin maailman vuoden naisuimariksi Swimming World Magazine -lehden äänestyksessä vuonna 2004.
Niskajäykkyys

Niskajäykkyys eli meningismi on neurologisessa tutkimuksessa tavattava oire, joka johtuu aivokalvojen ärsytyksestä.
Kuvaus.
Niskajäykkyys on oire, jolla tarkoitetaan niskalihasten jäykkyyttä eteenpäin, leukaa kohti rintaa taivutettaessa. Pään sivukierrot saattavat tässä tilanteessa olla normaalitkin. Oireen aiheuttaa aivokalvoihin (meningeihin) kohdistuva venytys eteentaivutuksen yhteydessä, jolloin eri syistä ärtyneet aivokalvot laukaisevat suojarefleksin, joka jäykistää niskalihakset estäen eteentaivutusta.
Aiheuttajat ja merkitys.
Oireen merkitys tulee suhteuttaa tutkimuksessa havaittuihin muihin oireisiin ja yleisvointiin. Meningismiä aiheuttavat aivokalvon tulehdukset eli meningiitit, jotka voivat olla viruksen tai bakteerin aiheuttama. Tällöin tulehdusreaktio ärsyttää aivokalvoja. Toinen keskeinen meningismin syy on lukinkalvon alainen verenvuoto eli SAV, jolloin veren hajoamistuotteet toimivat ärsykkeenä. Meningismi on harvinainen SAV:n ensioire.
Niskajäykkyys on oire, jonka taustalla saattaa olla välitöntä hoitoa vaativia äkillisiä ja hengenvaarallisia sairauksia.
Linda Howard

Linda S. Howington eli Linda Howard (s. 1950) on yhdysvaltalainen kirjailija.
Howard syntyi Alabamassa. Hän aloitti kirjoittamisen jo lapsuudessaan ja kirjoitti pitkään vain omaksi ilokseen. Hänen ensimmäinen julkaistu teoksensa ilmestyi vuonna 1982, jolloin kirjailija oli jo yli kolmenkymmenen. 
Linda Howard asuu yhä Alabaman osavaltiossa. Kirjoissa esiintyy sekä jännitystä että romantiikkaa. 
Linda Howardilta on julkaistu suomeksi:
Pokkarina 
Sisältää teoksen MacKenzie's Magic
Chrysler Cirrus

Chrysler Cirrus oli keskikokoinen neliovinen sedan, jota myytiin Yhdysvalloissa vuodesta 1995 vuoteen 2000. Cirrus ja sen sisarmallit, Dodge Stratus ja Plymouth Breeze, tunnettiin "Cloud Cars" -nimellä. Cirrus oli "Motor Trend" -lehden Vuoden Auto vuonna 1995 ja "Car and Driver"-lehden Kymmenen parasta -listalla vuosina 1996 and 1997. 
Muotoilu.
Alun perin Chrysler Cirrus oli konseptiauto joka esiteltiin vuoden 1992 Detroitin autonäyttelyssä. Kolme vuotta myöhemmin Cirrus esiteltiin 1995 ylellisimpänä kolmesta Cloud Cars -mallista (Stratus oli keskimmäinen ja Breeze niukimmin varusteltu). Erikoista oli, että kaikki kolme mallia olivat lähes saman hintaisia varuste-eroista huolimatta.
Varustetasot.
Vuodesta 1995 vuoteen 1997 Cirrusta oli saatavilla kahdella varustetasolla: LX:nä ja ylellisempänä LXi:nä. Vuonna 1998, LX-varustetaso jätettiin valikoimasta mutta palautettiin vuodeksi 2000 korvaamaan Plymouth Breeze.
Risk (albumi)

Risk on yhdysvaltalaisen thrash metal -yhtye Megadethin kahdeksas studioalbumi. Albumia äänitettiin vuonna 1999 tammikuusta huhtikuuhun, ja levy-yhtiö Capitol Records julkaisi sen 31. elokuuta 1999. Albumi jäi yhtyeen viimeiseksi Capitol Recordsin julkaisemaksi studioalbumiksi. "Riskillä" Megadethin kokoonpano koki muutoksen ensimmäisen kerran sitten vuoden 1990, sillä albumilla yhtyeen rumpalina soittaa ensimmäisen kerran Jimmy DeGrasso. "Risk" jäi myös kitaristi Marty Friedmanin viimeiseksi levytykseksi yhtyeen kanssa, sillä hän erosi Megadethista kesken albumin julkaisua seuranneen maailmankiertueen.
"Risk" oli musiikillisesti huomattavan paljon kevyempi albumi kuin Megadethin uran aiemmat levytykset. Albumin uusi tyylisuunta vaikutti paljon levynmyyntiin, ja "Riskiä" pidettiin sekä kaupallisesti että musiikillisesti epäonnistuneena. Muutoksista huolimatta albumi nousi Yhdysvalloissa Billboard 200 -albumilistan sijalle 16., ja ylitti kultalevyrajan jo julkaisuvuonnaan.
"Risk" oli englanninkielisen nimensä mukaisesti todellinen riski, sillä albumin teosta ei enää ollutkaan pääsääntöisesti vastuussa Dave Mustaine vaan yhtyeen muut jäsenet ja tuottajat. Dave Mustaine näki itsekin, että hänen luotsaamansa thrash metal -yhtyeen loppu oli lähellä. Albumilla on monia poprock- ja alternative rock -kappaleita, mutta yhtyeen faneille se ei kuulostanut Megadethilta. Toisaalta taas yhtyeen nimi ja maine ei sopinut valtavirtaradiokanaville, joille sen materiaali olisi paremmin sopinut.
Pica (oireyhtymä)

Pica merkitsee lääketieteessä ruoaksi tarkoittamattomien asioiden syömistä. Aikuisen pica-oireyhtymä luokitellaan syömishäiriöihin kuuluvaksi mielenterveyshäiriöksi.
Pica on harvinaisempi kuin anoreksia ja bulimia, ja sitä esiintyy etupäässä lapsilla.
Aneemisilla ihmisillä pica-oireyhtymä on yleisempi kuin muulla väestöllä.
Raskaana olevilla naisilla pican kaltaiset syömishäiriöt ovat varsin tavallisia.
Tietyillä pica-oireyhtymän ilmenemismuodoilla on huomattavia terveydellisiä haittavaikutuksia. Näitä saattaa kuulua mm. hiusten ja heinänkorsien syömiseen. Komplikaatioita saattavat olla myrkytystilat ja hammasvaivat. 
Pica-oireyhtymään liittyy usein varastoraudan, sinkin, kalsiumin, B- ja C-vitamiinien sekä muiden hivenaineiden vähäiset pitoisuudet. Oireyhtymällä voi olla yhteyksiä keliakiaan tai viljayliherkkyyteen. Kyseessä voi olla aivojen luoma alkukantainen reaktio täyttää tyhjentyneitä vitamiini- tai hivenainevarastoja. Toisaalta syömäkelpaamattomien asioiden syöminen voi pahentaa imeytymisongelmia. Oireyhtymää ilmenee maailmanlaajuisesti.
The World Needs a Hero

The World Needs a Hero on yhdysvaltalaisen thrash metal -yhtye Megadethin yhdeksäs studioalbumi. Albumia äänitettiin vuonna 2000 kolmessa eri äänitysstudiossa, ja levy-yhtiö Sanctuary Records julkaisi albumin vuoden 2001 toukokuussa. Albumi oli ensimmäinen Sanctuary Recordsin julkaisema Megadethin levytys, sillä yhtyeen pitkäaikainen levy-yhtiö Capitol Records oli päättänyt yhteistyön yhtyeen kanssa vuosi ennen albumin julkaisemista.
"The World Needs a Hero" oli ensimmäinen Megadethin levytys soolokitaristi Al Pitrellin kanssa, mutta samalla myös yhtyeen viimeinen rumpali Jimmy DeGrasson kanssa. Albumi jäi myös väliaikaisesti basisti David Ellefsonin viimeiseksi Megadethissa, kunnes hän palasi yhtyeeseen vuonna 2010.
Robert Swinhoe

Robert Swinhoe (1. syyskuuta 1836 Kalkutta – 28. lokakuuta 1877) oli englantilainen luonnontieteilijä, lintutieteilijä ja diplomaatti.
Robert Swinhoen isä työskenteli asianajajana Intiassa. Hänen veljensä eversti Charles Swinhoe eli Intiassa ja oli myös ornitologi. Robert lähetettiin Englantiin opiskelemaan 1852, ja hän kävi King's College Schoolia. 1953 hän ilmoittautui Lontoon yliopistoon. 1854 Robert osoitti ensi kerran kiinnostuksensa lintuihin lahjoittamalla pienen kokoelman englantilaisia lintuja ja niiden pesiä sekä munia British Museumille. 1854 Robert keskeytti yliopisto-opintonsa ja värväytyi vuodeksi Kiinan konsulin joukkoihin ylimääräiseksi tulkiksi. Hän saapui Hongkongiin 13. huhtikuuta 1854, ja matkusti tukikohtaansa Xiameniin (Amoy) 1855. Hän opetteli kiinan kielen, sekä virallisen mandariinin että paikallisen, ja myös kiinalaista luonnontiedettä.
Maaliskuussa 1856 hän matkusti ensimmäisen kerran Formosaan ja viipyi siellä pari viikkoa, joiden aikana hän luokitteli ainakin 93 uutta lintulajia ja 17 uutta nisäkästä. 1857 hän avioitui skottilaisen lähetyssaarnaajan tyttären kanssa, jonka kanssa hän sai 2 tytärtä. Palveltuaan lyhyen aikaa Pohjois-Kiinassa hänet määrättiin ensimmäiseksi Britannian konsulin virkamieheksi Formosaan 1860. Täällä hän sairastui ja palasi Englantiin toipumaan 10. toukokuuta 1862. Mukanaan hän toi kokoelman lintuja, jotka on kuvailtu John Gouldin teoksessa "Birds of Asia" (1863). Parannuttuaan hän palasi Formosaan helmikuussa 1864.
Swinhoe retkeili runsaasti sekä Formosassa että manner-Kiinassa, käyden muun muassa Hainanissa, Jangtsejoella ja Sichuanissa. 1869 hän sairastui jälleen ja palasi Englantiin, tällä kertaa Japanin ja Yhdysvaltojen kautta. 1871 hän palasi taas Kiinaan, nyt konsuliksi Ningpoon ja Chefoohon. Täällä hän sairastui vakavasti ja palasi Englantiin 1875, jossa hän kuoli ilmeisesti syfilikseen 1877.
Swinhoe julkaisi artikkeleita säännöllisesti muun muassa BOU:n The Ibis julkaisussa. Suomessa tavatuista linnuista hän kuvaili ja nimesi tundrakirvisen.
Perttu Haapanen

Perttu Haapanen (s. 16. maaliskuuta 1972) on suomalainen taidemusiikin säveltäjä. Hän opiskeli säveltämistä Sibelius-Akatemiassa 1994–2002 Erkki Jokisen ja Paavo Heinisen johdolla. Vuonna 2002 hän valmistui musiikin maisteriksi parhailla arvosanoilla ja vuonna 2004 hän perehtyi elektroakustiseen musiikkiin pariisilaisessa IRCAM-instituutissa. Hän toimi Musiikin aika -festivaalin taiteellisena johtajana 2009–2013.
Haapasen keväällä 2007 Musica Nova -festivaaleilla ensiesityksensä saanut teos "Ladies Room" on sävelletty suppealle sinfoniaorkesterille ja sen libretto sisältää tekstejä Scotland Yardin arkistoista, kapellimestari, mezzosopraano Jutta Seppiseltä, Raamatusta, Paul Celanilta ja Googlesta. Teos oli Teosto-palkintoehdokkaana syksyllä 2008.
Tom Fletcher

Thomas Michael ”Tom” Fletcher (s. 17. heinäkuuta 1985 Harrow, Lontoo) on toinen brittiläisen popyhtye McFlyn laulaja-kitaristeista. Hän on säveltänyt ja sanoittanut suuren osan yhtyeen kappaleista. Yhtyeeseen kuuluvat lisäksi Danny Jones (laulu, kitara), Dougie Poynter (basso) ja Harry Judd (rummut). Carrie Hope Fletcher on Tomin pikkusisko. 
Fletcher asuu Pohjois-Lontoossa yhdessä vaimonsa Giovannan, kahden poikansa ja kolmen kissansa kanssa.
McFly.
Fletcher soittaa yhtyeessään kitaraa sekä joskus pianoa. Hän perusti McFlyn sen jälkeen, kun ei tullut valituksi englantilaiseen Busted-yhtyeeseen. Fletcher kirjoittaa suurimman osan yhtyeensä lauluista yhdessä yhtyetoverinsa Danny Jonesin kanssa. James Bourne, joka ennen oli Bustedin jäsen ja jolla on nykyään uusi yhtye Son of Dork, kirjoittaa joskus Fletcherin kanssa lauluja.
McFlyn kappale ”Friday Night” soi "Night at the Museum – yö museossa" -elokuvan lopputekstien aikana lukuun ottamatta elokuvan yhdysvaltalaista versiota. "Just my Luck" -elokuvan soundtrack koostuu yksinomaan McFlyn kappaleista, joita soitetaan elokuvan lopputekstien lisäksi myös itse elokuvan aikana. 
McFly on päässyt Guinnessin ennätysten kirjaan saatuaan kaikkien aikojen nuorimpana yhtyeenä ensialbuminsa suoraan brittilistojen kärkeen. Tämä ennätys oli ennen McFlyta The Beatlesin hallussa.
Sävellystyö.
Tom Fletcher on kirjoittanut itse tai yhteistyössä muiden kanssa yhteensä kymmenen brittilistojen ykköseksi päässyttä kappaletta. Näistä kappaleet ”Crashed the Wedding”, ”Who’s David” ja ”Thunderbirds” Fletcher kirjoitti Bustedille. Kappaleet ”Five Colours in Her Hair” (Bourne, Jones, Fletcher), ”Obviously” (Fletcher, Jones, Bourne), ”All About You” (Fletcher), ”I’ll Be OK” (Fletcher, Jones, Poynter), ”Please, Please” (Fletcher, Jones, Poynter, Judd), ”Star Girl” ja ”Transylvania” (Poynter, Fletcher) kirjoitettiin kaikki McFlylle. Fletcher on myös kirjoittanut kappaleet "I Want" ja "I Would" X-Factorista nousseelle poikabändille One Directionille, saaden apua myös muilta McFlyn jäseniltä.
Fletcher on myös ollut mukana kirjoittamassa kahdeksaa kappaletta Bustedin toiselle albumille "A Present for Everyone", ja yhtä kappaletta (Jonesin ”Not Alone”) lukuun ottamatta hän on ollut kirjoittamassa joka ainoaa McFlyn ensialbumin "Room on the 3rd Floor" kappaleista. Tämä albumi saavutti heti Britannian albumilistan kärkipaikan, samoin kuin yhtyeen toinen albumi "Wonderland". "Wonderland" sisältää kappaleen ”She Falls Asleep” itsemurhaa aikovasta tytöstä. Tämän kappaleen Fletcher laulaa yksin ja soittaa myös piano-osuudet orkesterin säestyksellä. Kappaleen tarina jatkuu kappaleessa "Down Goes Another One", joka on yhtyeen neljännellä albumilla, Radio:ACTIVElla.
Fletcherin musiikilliset vaikutteet on saatu teatterimusiikista, elokuvasäveltäjä John Williamsilta sekä yhtyeiltä kuten The Beatles, The Beach Boys, Queen, Green Day, Blink 182, The Used ja monet muut.
Muuta.
Fletcher on myös opiskellut näyttelemistä Lontoon Marylebonessa sijaitsevassa Sylvia Young Theatre Schoolissa. Hän ja muut yhtyeen jäsenet esiintyivät cameoroolissa vuonna 2006 julkaistussa elokuvassa "Just My Luck".
Virtsaterapia

Virtsaterapia on uskomuslääkintään kuuluva käsite, jolla pyritään hoitamaan erinäisiä vaivoja virtsan avulla. Virtsan juomista kutsutaan myös urofagiaksi.
Virtsaterapia tunnetaan hoitomuotona useissa kulttuureissa. Muun muassa intialaisessa ayurvedassa virtsa tunnetaan "elämän vetenä".
Virtsaterapiaa ei ole tutkittu tieteellisin keinoin. Sen on väitetty auttavan esimerkiksi syöpätautien, malarian, nivelreuman, AIDSin, tuberkuloosin, masennuksen, eturauhasvaivojen sekä diabeteksen hoidossa. 
Virtsaterapian kritisoijien mukaan urofagia saattaa aiheuttaa lukuisia ei-toivottuja sivuoireita, kuten yleistä pahoinvointia, oksentelua, päänsärkyä, ihon ongelmia, kohonnutta sydämentykytystä, ripulointia ja kuumeilua.
Virtsaterapiaa on käytetty uskomuslääkinnässä jo vuosituhansien ajan.
Cool Britannia

Cool Britannia on iskulause, fraasi tai käsite, joka viittaa Britannian kulttuuriin 1990-luvulla. Ilmaisu on väännös 1700-luvun patrioottisesta ”Rule, Britannia!” -laulusta. Sillä on vahva yhteys Tony Blairin New Labour -kampanjaan, joka halusi korostaa Britannian kulttuuriperinnön, nuorekkuuden ja trendikkyyden kohtaamista.
Termi viittasi lähinnä Lontoon trendeihin. Näitä edustivat esimerkiksi sellaiset rockyhtyeet kuin Oasis ja Blur, muotisuunnittelijat, näyttelijät, nuoret taiteilijat, lehdet ja toimittajat - sanalla sanoen ne Britannian piirit, jotka olivat sillä hetkellä kuumaa kansainvälistä muotia. "Cool Britannia" ja brittipop ovat hyvin voimakkaasti sidoksissa toisiinsa.
Vuonna 1997 "Vanity Fair" -lehti julkaisi "Cool Britannia" -erikoisnumeron, jonka kannessa poseerasivat Liam Gallagher ja hänen silloinen vaimonsa Patsy Kensit yläosattomissa Union Jack -koristellulla sängyllä. Otsikko kuului ”London Swings! Again!”. Tämä viittasi 1960-luvun svengaavaan Lontooseen. Puhuttiinkin yleisesti Lontoon toisesta tulemisesta. Jo vuonna 1998 ihmiset alkoivat väsyä fraasiin ja 2000-luvulle tultaessa sitä on käytetty lähinnä ironiseen sävyyn.
Cool Britannia -ilmiöön yhdistettyjä henkilöitä: Liam Gallagher, Noel Gallagher, Richard Ashcroft, Kate Moss, Naomi Campbell, Patsy Kensit, Meg Matthews, Stella McCartney, Damon Albarn, Graham Coxon, Ozwald Boateng, Alexander McQueen, Damien Hirst, Elizabeth Hurley, Jarvis Cocker, Geri Halliwell, Emma Bunton.
Demetrios (kyynikko)

Demetrios (, ensimmäinen vuosisata) oli kyynikoiden koulukuntaan kuulunut antiikin kreikkalainen filosofi. Hän oli kotoisin Sunionista ja eli osan aikaa Korintissa ja myöhemmin Roomassa Caligulan, Neron ja Vespasianuksen hallituskaudella.
Demetrios oli Seneca nuoremman ja Thrasea Paetuksen läheinen ystävä. Häntä pidettiin suuressa arvossa, koska hän ei välittänyt mukavuudesta hyvettä tavoitellessaan. Tämä näkyy muun muassa hänen vastauksessaan Caligulalle, joka kertomuksen mukaan pyrki tämän ystäväksi lähettämällä tälle suuren lahjan. Demetrios vastasi hänelle: "Jos Caligulan aikomuksena olisi ollut lahjoa minut, hänen olisi pitänyt tarjota minulle kruunuaan." Vespasianus karkotti Demetrioksen, mutta hän nauroi rangaistukselleen ja pilkkasi keisarin vihaa. 
Filosofina Demetrios päätyi kyynisyyden loogiseen johtopäätökseen, eikä antanut tieteelliselle tutkimukselle todellista merkitystä.
Richard Holloway

Richard Holloway (s. 1933) on skotlantilainen tietokirjailija, radiopersoona ja entinen Edinburghin piispa. Anglikaanisen kirkon ravistelijana tunnettu Holloway puolusti ihmisoikeuksia kirjassaan "Katse kaukaisuuteen" ja vaati kirkkoa mukautumaan ympäröivän maailman muutoksiin.
Aiheesta muualla.
Tundrakirvinen

Tundrakirvinen ("Anthus gustavi") on västäräkkien heimoon kuuluva varpuslintu, jonka kuvaili ensimmäisenä Robert Swinhoe vuonna 1863.
Koko ja ulkonäkö.
Linnun pituus on 14–15 cm. Syyspukuinen lintu on suuresti nuoren lapinkirvisen näköinen. Kutsuääni on lyhyt näppäys ”tsip”. Hankala päästä näkemään, sillä laji hiippailee maassa ruohokasvillisuuden kätköissä ja lähtee lentoon vasta viime tingassa.
Esiintyminen.
Lisääntymisalue on Siperian tundralla, ulottuen jonkin matkaa Uralin länsipuolelle. Euroopan puoleinen populaatio on kooltaan noin 2 000–20 000 yksilöä. Muuttolintu, joka talvehtii pääasiassa Indonesiassa. Syysmuutolla harhautuu joskus Eurooppaan. Suomessa laji on tavattu hyväksytysti vuoden 2024 loppuun mennessä kerran, 9. syyskuuta 1972 Lemlandin Lågskärillä.
Elinympäristö.
Tundran märät suot ja rämeet, niityt ja jokivarret.
Lisääntyminen.
Pesä on maassa ja munia on 4–5.
Ravinto.
Ruokailee maassa ja syö pääasiassa hyönteisiä ja muita pieniä selkärangattomia.
Drew Gilpin Faust

Catharine Drew Gilpin Faust (s. 18. syyskuuta 1947 Clarke County, Virginia, Yhdysvallat) on yhdysvaltalainen historiantutkija ja Harvardin yliopiston rehtori. Edellinen rehtori Lawrence Summers erosi tehtävästään 30. kesäkuuta 2006, ja Faust valittiin hänen seuraajakseen 8. heinäkuuta 2007. Hän aloitti toimikautensa 1. heinäkuuta 2007 ja on ensimmäinen kyseisessä virassa oleva nainen. 
Faustin vanhemmat ovat Catharine ja McGhee Tyson Gilpin. Hänen isoisoisänsä Lawrence Tyson toimi 1920-luvulla Yhdysvaltain senaattorina Tennesseestä. Faust valmistui Concord Academysta Massachusettsista vuonna 1964 ja väitteli tohtoriksi Pennsylvanian yliopistosta vuonna 1975. Hän toimi Harvardin Radcliffe Institute for Advanced Study -instituutin dekaanina 2001–2007. Faust on eronnut ensimmäisestä aviomiehestään Stephen Faustista ja on nykyään naimisissa Harvardissa tieteen historian professorina toimivan Charles E. Rosenbergin kanssa.
Teoksia.
Faust on kirjoittanut muun muassa seuraavat julkaisut:
Yksityiselämä.
Faustilla todettiin vuonna 1988 rintasyöpä, mutta hän ei ole halunnut puhua viestimien kanssa sen diagnoosista tai hoidosta.
Demonaks

Demonaks (, ; 100-luku) oli antiikin kreikkalainen hellenistinen filosofi, joka pyrki herättämään kyynisen koulun uudelleen henkiin. Hän oli kotoisin Kyprokselta.
Elämä.
Demonaks eli todennäköisesti keisari Hadrianuksen aikana, mutta hänen tarkkaa synnyin- ja kuolinaikaansa ei tunneta. Hän siirtyi Kyprokselta Ateenaan ja liittyi siellä kyyniseen koulukuntaan ennen kaikkea kunnioittaakseen kyynikkofilosofi Diogenes Sinopelaisen muistoa, sillä hän piti tätä parhaana Sokrateen antaman esimerkin edustajana. Diogeneen lisäksi hän sai vaikutteita ystävältään, stoalaiseen koulukuntaan kuuluneelta Epiktetokselta. Filosofina Demonaks ei vaikuta olleen omaperäinen, vaan hän lainasi eklektisesti aiemmilta filosofeilta, kuten juuri Diogeneelta ja Epiktetokselta. Hänen oppilaistaan tunnetuin on Lukianos.
Demonaks tunnetaan lähinnä pelkästään Lukianoksen kirjoittamasta elämäkerrasta "Demonaksin elämä", joka esittää hänet ideaalissa valossa. Lukianos kuvaa Demonaksin lähes täydellisen viisaaksi ja hyväksi, ja antaa hänestä kuvan ystävällisenä, hyväntahtoisena ja onnellista elämää viettäneenä ihmisenä. Demonaks tuli Ateenassa niin suosituksi, että ihmiset kilpailivat siitä, kuka saa tarjota hänelle leipää, ja jopa pojat osoittivat kunnioitustaan antamalla hänelle omenoita. Hän kohtasi jonkin verran vastustusta tavasta, jolla puhui paheita vastaan, ja häntä syytettiin uhrien ja Eleusiin mysteereiden laiminlyömisestä. Tähän hän vastasi sanomalla, ettei hän uhrannut Athenelle, koska tämä ei voinut haluta hänen uhrejaan; ja että jos mysteerit olivat pahoja, ketään ei tulisi vihkiä niihin, ja jos ne olivat hyviä, ne tulisi paljastaa kaikille.
Demonaks ei koskaan avioitunut, vaikka Epiktetos pyysi häntä tekemään niin. Demonaks vastasi pyytämällä vaimokseen Epiktetoksen tytärtä — Epikteos oli itse lapseton poikamies, ja näin Demonaks toi esille sen ristiriidan, että Epiktetos siitä huolimatta kehotti toisia tekemään lapsia. Demonaks kuoli elettyään lähes satavuotiaaksi. Hänet haudattiin suurin juhlallisuuksiin, vaikka hän oli itse sanonut, ettei välittänyt vaikka hänen ruumiinsa heitettäisiin koirille.
Epp Perälä

Epp Perälä (o.s. Tõniste, vuosina 1976–1991 Epp Saar; 24. heinäkuuta 1947 Pärnu, Viro – 23. heinäkuuta 2018 Seinäjoki) oli virolaissyntyinen freelancer-teatteriohjaaja ja teatterinäyttelijä.
Perälä valmistui Tallinnan pedagogisesta yliopistosta kulttuuri-teatteriohjaajaksi vuonna 1971. Hän toimi näyttelijänä Rakveren kaupunginteatterissa vuosina 1974–1980.
Perälä ohjasi Suomessa vuosien 1991–2007 aikana lähes 100 näytelmää, minkä lisäksi hän ohjasi 35 näytelmää Viron Rakveren Nuortenteatterissa. Ohjaamisen lisäksi Perälä veti lukuisia kursseja esimerkiksi Lapualla Härmänmaan ammatti-instituutissa ja taiteen perusopetuksen kolmevuotisia teatterikouluja vuodesta 1992 lähtien Lapualla, Ylihärmässä ja Kauhavalla. Hän toimi Etelä-Pohjanmaalla freelancer-teatteriohjaajana.
Perälä oli avioliitossa suomalaisen harrastenäyttelijän Pauli Perälän kanssa. Epp Perälällä on kaksi aikuista tytärtä: psykologi ja kirjailija Tiina Saar-Veelmaa Tallinnassa ja Edinburghissa journalistiksi valmistunut Kersti Saar.
Oinomaos Gadaralainen

Oinomaos Gadaralainen (100-luku) oli antiikin kreikkalainen kyyniseen koulukuntaan kuulunut filosofi. Hän oli kotoisin Gadarasta ja eli keisari Hadrianuksen aikana (117–138).
Eusebioksen mukaan ("Præparatio Evangelica", §§ 19–36) hän kirjoitti kirjan "Noitien paljastaminen", jossa hän taistelee pakanallista oraakkelijärjestelmää vastaan, ja ilmeisesti hyvällä menestyksellä, koska Julianus ("Orationes" vii. 209) moitti häntä jumalien kunnioituksen tuhoamisesta.
Aiemmin monet Talmud-oppineet (mm. Grätz) ovat katsoneet, että Oinomaos olisi sama henkilö kuin Talmudissa ja Midrašissa usein mainittu Abnimos ha-Gardi. Tästä on kuitenkin erilaisia mielipiteitä. Libowitz ("Doreshe Reshumot ha-Agada," New York, 1897) ja Epstein ("Magazine of Knowledge," 1894, vol. i., s. 17) ovat uskoneet Oinomaoksen olleen kristitty.
Maison Ikkoku

Maison Ikkoku on Rumiko Takahashin seinen-manga, joka ilmestyi ensi kertaa "Big Comic Spirits" -lehdessä vuosina 1980–1987. Sarjasta on tehty anime-sovitus, jossa on 96 jaksoa.
Toisin kuin useissa muissa Takahashin tarinoissa, Maison Ikkokussa ei ole mytologia- ja fantasiaelementtejä. Sarjakuva heijastaa enemmänkin Takahashin opiskeluaikojen havaintoja arkiympäristöstään. Tapahtumapaikkana on tokiolainen vuokra-pienkerrostalo.
Komediapainotteisen ihmissuhdesarjakuvan päähenkilöt ovat nuori opiskelija, Yusaku Godai ja tätä muutaman vuoden vanhempi leski, Kyoko Otonashi. Huoneistossa 5 asuva Godai on vain yksi Otonashin merkillisistä vuokralaisista. Muita keskeisiä vuokralaisia ovat herra Yotsuya, rouva Ichinose ja Akemi. Huoneistossa 6 asuva Akemi Roppongi on ammatiltaan tarjoilija. Huoneistossa 4 puolestaan asuu herra Yotsuya, jonka ammatti on muille asukkaille mysteeri. Huoneistossa 1 asuu kolmehenkinen Ichinosen perhe, josta eniten esillä ovat perheen äiti, Hanae Ichinose, ja hänen poikansa Kentaro.
Sarjakuva keskittyy perusasetelmiltaan selvittämään, saavatko toisistaan kiinnostuneet Godai ja Otonashi toisensa, vai eivät. Ihmissuhdesotkuja sekoittavat kaiken aikaa paitsi muut vuokralaiset, myös Godain kilpakosija Shun Mitaka, sekä Godain tyttöystävä Kozue Nanao. 
Sarjakuva on ilmestynyt englanniksi Viz kustantamon kautta - aluksi lehtimuodossa, myöhemmin 14-osaisena albumisarjana (n. 300 sivua/albumi).
Langattomat mediasiirtimet

Langattomilla mediasiirtimillä tarkoitetaan laitteita, jotka kommunikoivat ilman kiinteää kaapelointia keskenään siirtäen ”mediadataa” kodin erilaisten viihde-elektroniikkalaitteiden kesken. 
Yksinkertaisimmillaan laitteet koostuvat lähettimen ja vastaanottimen parista (medialinkit). Lähetin kytketään esimerkiksi tietokoneen komposiitti video-out -liittimeen ja ääni-ulostuloon. Vastaanottava pää kytketään esimerkiksi television SCART-liittimeen.
Monipuolisempi ratkaisu on erillinen kodin WLAN/ETH-mediakeskus, joka nimensä mukaisesti hyödyntää kodin langatonta lähiverkkoa mahdollistaen esimerkiksi suoratoiston tietokoneen kovalevyn jaetuissa resursseissa sijaitsevista mediatiedostoista. 
Erilaiset siirtotekniikat.
Edellä mainituista tekniikoista käytössä on tällä hetkellä pääasiassa WLAN(802.11g) ja valmistajien omat vastaavat standardit (lähinnä medialinkit).
Kuopion kaupunginkirjasto

Kuopion kaupunginkirjasto on vuonna 1872 perustettu Kuopiossa sijaitseva kirjasto. Vuodesta 1967 lähtien kirjasto oli myös silloisen Kuopion läänin alueellinen keskuskirjasto ja toimii ennen vuotta 2018 Pohjois-Savon maakuntakirjastona. Vuodesta 2018 alkaen kirjastolla on Etelä- ja Pohjois-Savon kirjastojen alueellinen kehittämistehtävä. Maakuntakokoelmassa on myös paikallisten kirjailijoiden käsikirjoituksia.
Tilastoja - koronapandemia näkyi vuonna 2020.
Vuonna 2020 Kuopion kaupunginkirjastoon kuului Kuopion pääkirjaston ohella 13 sivutoimipistettä (sisältäen ostopalveluna mukana olevan Kaavin kirjaston ja Tuusniemen kirjaston) sekä yhden laitoskirjaston. Koronaviruspandemia vaikutti huomattavasti kirjaston toimintaa supistavasti. Kirjaston kokoelman kappalemäärä pieneni vuonna 2020 jonkin verran edellisvuodesta (muun muassa aikusten kauno- ja tietokirjallisuuden aineiston poiston myötä), mutta samalla esimerkiksi lasten kauno- ja tietokirjojen määrä kasvoi. Kirjastoa käytti 37 251 lainaajaa, joka oli noin 10 prosenttia edellisvuotta vähemmän. Fyysisten kirjastokäyntien määrä pieneni edellisvuoden 1,3 miljoonasta noin 900 000 käyntiin; toisaalta verkkokäyntien määrä kasvoi lähes 160 000:lla runsaaseen 900 000:een. Koronapandemian aiheuttamista rajoituksista ja suosituksista huolimatta kirjastosta tehtiin yli 1,7 miljoonaa lainaa vuonna 2020. Aukiolotunteja kohden lainausten määrä lisääntyi kymmenisen prosenttia. E-aineiston hankinta ja käyttö lisääntyi tuntuvasti, esimerkiksi e-kirjoja lainattiin kuitenkin vasta noin 35 000 kertaa.
Kuopion pääkirjasto.
Kuopion pääkirjaston rakennus on arkkitehti Matti Hakalan suunnittelema ja se valmistui vuonna 1967. Tätä ennen kirjasto sijaitsi samoissa tiloissa Kuopion museon kanssa. Keväällä 2021 valmistui arkkitehtien Aki Davidsson ja Jaana Tarkela suunnittelema Hila-uudisrakennus Kuopion museon ja kirjastotalon väliin. Tämä osaltaan yhdistää pääkirjaston ja museon jälleen, ja on nimetty kulttuuriperintöä vaalivaksi Kantti-kortteliksi.
Toimipisteet.
Kuopion kaupunginkirjastoon kuuluu pääkirjasto, 13 lähikirjastoa ja 3 kirjastoautoa. Kuopion kaupunginkirjasto tuottaa myös Kaavin ja Tuusniemen kuntien lähikirjastopalvelut ja Niuvanniemen oikeuspsykiatrisen sairaalan laitoskirjaston palvelut. Kaupunginkirjastoon kuuluu myös aineiston kotikuljetuspalvelu "Kirjoja kotiin". Kuopion kaupunginkirjaston toimipisteitä olivat toukokuussa 2021:
Gridlock’d (soundtrack)

Gridlock'd on virallinen soundtrack Vondie Curtis-Hallin ohjaamasta elokuvasta "Gridlock'd". Albumi julkaistiin 28. tammikuuta 1997 ja julkaisijana toimi Interscope Records, yhdessä Death Row Recordsin kanssa. Albumia myytiin ensimmäisellä julkaisuviikollaan 150 500 kappaletta ja se meni suoraan Billboard Hot 100 -listan kärkeen. Toisella viikollaan albumi oli sijalla 2. Albumi sai kaksi listasingleä: Danny Boyn esittämä "It's Over Now" oli parhaimmillaan sijalla 46 Hot R&amp;B/Hip-Hop Singles &amp; Tracks -listalla ja 2Pacin sekä Snoop Doggy Doggin esittämä kappale "Wanted Dead or Alive" sijalla 16 Britannian listoilla. Kappaleesta kuvattiin myös musiikkivideo, jossa Snoop Dogg esiintyy yksinään, sillä 2Pac kuoli ennen videon kuvauksia.
John Boyd Orr

John Boyd Orr, 1. paroni Boyd-Orr (23. syyskuuta 1880 – 25. kesäkuuta 1971) oli skotlantilainen lääkäri, biologi ja poliitikko, joka palkittiin Nobelin rauhanpalkinnolla vuonna 1949 ravinnon tieteellisestä tutkimuksesta ja työstään Yhdistyneiden kansakuntien elintarvike- ja maatalousjärjestön hyväksi.
Arttu Kapulainen

Arttu Anton Juhana Kapulainen (s. 18. maaliskuuta 1981 Helsinki) on suomalainen näyttelijä, joka on näytellyt useissa suomalaisissa elokuvissa, televisiosarjoissa ja teattereissa varhaisesta nuoruudesta lähtien. Rooleja hänellä on ollut muun muassa "Sairaan kaunis maailma" (1997), "Häjyt" (1999), "Rukajärven tie" (1999) ja vuoden 2017 "Tuntematon sotilas" -elokuvissa.
Kapulainen sai Jussi-palkinnon parhaasta debyytistä vuoden 1996 elokuvasta "Tomas". 
Hän valmistui Teatterikorkeakoulusta keväällä 2011 teatteritaiteen maisteriksi. 
Yksityiselämä.
Kapulaisen vanhemmat ovat näyttelijä Leena Uotila ja näytelmäkirjailija Henri Kapulainen. Näyttelijä-ohjaaja Erkki Uotila oli hänen isoisänsä.
RAD6000

RAD6000 on PowerPC-pohjainen säteilysuojattu 32-bittinen prosessorityyppi, joka on tunnettu erityisesti NASAn avaruusaluksista. Se tuli kaupallisesti saataville vuonna 1996.
RAD6000 kellotaajuus on 33  MHz ja laitteeseen kuuluu prosessorin lisäksi 128 MB:n keskusmuisti. Käyttöjärjestelmänä on tavallisesti VxWorks. Laitteen tehonkulutus on alle 7,5 W.
RAD6000 vastaa useiden NASAn avaruuslaitteiden toiminnasta. Sellainen on mm. Spirit ja Opportunity -marsmönkijöissä, Deep Space 1 -luotaimessa ja Spitzer-avaruusteleskoopissa. Vuoteen 2003 mennessä RAD6000 oli myös asennettu kaikkiaan 77 satelliittiin. Prosessorin kappalehinta on noin 250 000 dollaria.
Ulla Eklund

Ulla Maria Eklund (s. 26. maaliskuuta 1938 Lapinjärvi) on suomalainen näyttelijä. Hän esiintyi Elina Koskelan roolissa Edvin Laineen ohjaamassa elokuvassa "Akseli ja Elina" (1970). Eklund peri roolin Titta Karakorvelta, joka esitti Elinaa Laineen elokuvassa "Täällä Pohjantähden alla" (1968).
Yksityiselämä.
Eklund on viulisti Linda Lampeniuksen äiti, ja hänen aviopuolisonsa oli näyttelijä Börje Lampenius.
Willendorfin Venus

Willendorfin Venus on nuoremmalta paleoliittiselta kivikaudelta peräisin oleva patsas, joka esittää uhkein mittasuhtein kuvattua alastonta naista. Tällaiset ns. venuspatsaat liittyivät ns. Gravetten kulttuuriin. Pienoispatsas on pituudeltaan 11,1 cm. Sen löysi 1908 arkeologi Josef Szombathy Willendorfin kylästä Ala-Itävallasta läheltä Kremsin kaupunkia. Se on veistetty huokoisesta kalkkikivestä, jota seudulla ei esiinny. Pinta on värjätty punaokralla. Veistoksen iäksi on arvioitu 24 000–26 000 vuotta. Veistosta säilytetään Wienin luonnonhistoriallisessa museossa.
Willendorfin Venuksen kiviaines on todennäköisimmin peräisin Italiasta Gardajärven lähettyviltä tai mahdollisesti Ukrainan Izjumista.
Tyyne Saastamoinen

Tyyne Saastamoinen (oik. Tyyne Adele Saastamoinen-Schimmerling; 7. heinäkuuta 1924 Viipuri – 7. joulukuuta 1998 Neuilly-Sur-Seine, Ranska) oli suomalainen toimittaja, suomentaja ja kirjailija, joka asui Ranskassa Pariisissa ja Montpellier’ssä vuodesta 1960.
Henkilöhistoria.
Saastamoinen kirjoitti ylioppilaaksi Lahdessa 1944 ja opiskeli sen jälkeen Helsingin yliopistossa valtiotieteitä. Hän työskenteli 1940-luvun jälkimmäisellä puoliskolla "Etelä-Suomen Sanomien" ja "Lahti"-lehden toimittajana. Saastamoisella on tytär ensimmäisestä avioliitostaan ja poika toisesta avioliitostaan. 
Kirjallinen tuotanto.
Saastamoinen aloitti novelleilla, mutta siirtyi myöhemmin lyriikkaan ja proosarunoon. Hän myös suomensi ranskalaista kirjallisuutta.
Linda Davis

Linda Davis (s. 26. marraskuuta 1962) on yhdysvaltalainen country-muusikko. 
Davis syntyi Teksasissa ja voitti vuonna 1993 Grammyn duetollaan "Does He Love You?" Reba McEntiren kanssa. Hän lauloi paikallisessa radiossa jo 6-vuotiaana ja muutti vuonna 1982 Nashvilleen. 
Davis julkaisi vuonna 1988 singlen "All the Good Ones Are Taken", mutta esikoisalbumia saatiin odottaa vuoteen 1991.
Umberto Saba

Umberto Saba, oik. "Umberto Poli" (1883 Trieste, Italia – 1957 Gorizia, Italia) oli italialainen runoilija. Poli perusti Triesteen antikvaarisen kirjakaupan, jossa taiteilijat alkoivat kokoontua. Juutalaisena hän joutui toisen maailmansodan aikana lähtemään perheensä kanssa maanpakoon.
Saban ensimmäinen runokokoelma "Poesie" ilmestyi 1911. Merkittävin kokoelma "Il cansionere" ilmestyi 1921, mutta 1961 ilmestyneessä painoksessa on hänen koko runotuotantonsa. Saban runot ovat vapaamittaisia. Runous on arkista ja näennäisen helppotajuista. Aihepiiri liikkuu oman elämän tapahtumissa.
Saba kirjoitti myös novelleja, mutta ainoa romaani jäi kesken ja ilmestyi hänen kuolemansa jälkeen.
Teokset.
Suomennettu tuotanto.
Lähde&lt;br&gt;
Suomennettuja runoja antologiassa "Italian runoutta 1900-luvulta: 33 runoilijaa – 120 runoa", toim. Rolando Pieraccini, Helsinki: Lauttasaari Press 2004 
Aale Tynnin suomentamia runoja antologiassa "Tuhat laulujen vuotta: valikoima länsimaista lyriikkaa", toim. Aale Tynni, Helsinki: WSOY 1957, 1974 , 2004
Idänpään-Heikkilä

Idänpään-Heikkilä, Idänpää-Heikkilä ja Idänpää ovat suomalaisia nimiä. Niihin pohjautuvia artikkeleita: